N á v r h

Z á k o n
z ............... 2003,

o správcoch 

Národná rada Slovenskej republiky sa uzniesla na tomto zákone:

Čl. I

Prvá časť
VŠEOBECNÉ USTANOVENIA
§1
Predmet úpravy
Tento zákon upravuje postavenie a činnosť správcov, práva a povinnosti správcov, vzdelávanie správcov, pôsobnosť Ministerstva spravodlivosti Slovenskej republiky (ďalej len „ministerstvo“) vo výkone správcovskej činnosti, vybavovanie sťažností na postup správcov, dohľad nad výkonom správcovskej činnosti a disciplinárnu zodpovednosť správcov.
§ 2
Správca
Správca je fyzická osoba alebo právnická osoba zapísaná v zozname správcov. 
§ 3
Správcovská činnosť
(1) Správcovská činnosť je činnosť vykonávaná správcom podľa osobitného predpisu. Správcovskú činnosť môže vykonávať len správca.
(2) Správcovská činnosť je podnikaním podľa osobitného predpisu.
(3) Výkon správcovskej činnosti nie je výkonom verejnej moci.
§ 4
Spôsob výkonu správcovskej činnosti
Správca fyzická osoba môže vykonávať správcovskú činnosť osobne vo svojom mene a na svoj účet alebo ako štatutárny orgán správcu právnickej osoby v jeho mene a na jeho účet. Ak správca fyzická osoba vykonáva správcovskú činnosť ako štatutárny orgán správcu právnickej osoby, nemôže vykonávať správcovskú činnosť osobne alebo ako štatutárny orgán iného správcu právnickej osoby.   

§ 5
Výkon inej činnosti
(1) Správca môže popri správcovskej činnosti vykonávať aj iné činnosti ale len za podmienok a v rozsahu ustanovenom zákonom a etickým kódexom správcu.
(2) Správca fyzická osoba nesmie vykonávať činnosť v pracovnoprávnom vzťahu alebo v obdobnom pracovnom vzťahu alebo služobnom pomere okrem pedagogickej alebo vedeckej činnosti.
§ 6
Úrad a kancelária správcu
(1) Úrad správcu je adresa zapísaná ako jeho úrad v zozname správcov. Adresu úradu je správca povinný určovať podľa svojho sídla alebo miesta podnikania; túto skutočnosť osvedčuje listinami, s ktorých mu vyplýva právo užívať nehnuteľnosť umiestnenú na adrese jeho sídla alebo miesta podnikania.
(2) Kancelária správcu je adresa zapísaná ako jeho kancelária v zozname správcov. Za adresu kancelárie môže správca určiť len miesto, v ktorom skutočne vykonáva správcovskú činnosť; túto skutočnosť osvedčuje listinami, s ktorých mu vyplýva právo užívať nehnuteľnosť umiestnenú na adrese, ktorú navrhujú zapísať do zoznamu správcov ako adresu kancelárie. Správca môže mať zriadených aj viac kancelárii
(3) Ak správca zmení sídlo alebo miesto podnikania alebo prestane vykonávať správcovskú činnosť na adrese, ktorá je ako jeho kancelária zapísanú v zozname správcov, je povinný bez zbytočného odkladu ohlásiť túto skutočnosť ministerstvu; ak zmení sídlo alebo miesto podnikania, je súčasne povinný určiť aj novú adresu svojho úradu. Porušenie týchto povinnosti je závažným disciplinárnym previnením podľa tohto zákona.
(4) Písomnosti určené správcovi sa doručujú na adresu jeho úradu alebo kancelárie.
§ 7
	Do funkcie predbežného správcu alebo správcu podstaty môže konkurzný súd ustanoviť len správcu, ktorý má v jeho územnom obvode zriadený úrad alebo kanceláriu.
§ 8
Zoznam správcov
(1) Zoznam správcov je verejný zoznam zákonom ustanovených údajov o správcoch. Zoznam správcov vedie ministerstvo. 
(2) Do zoznamu správcov, ak ide o fyzickú osobu, sa zapisujú tieto údaje:
a)	meno, priezvisko, trvalý pobyt a dátum narodenia správcu,
b)	adresa úradu prípadne adresa kancelárie,
c)	deň zápisu do zoznamu správcov, 
d)	deň a dôvod pozastavenia výkonu správcovskej činnosti,
e)	deň vyčiarknutia zo zoznamu správcov a
f)	uložené disciplinárne opatrenia.
(3) Do zoznamu správcov, ak ide o právnickú osobu, sa zapisujú tieto údaje:
a)	obchodné meno, právna forma a identifikačné číslo správcu, 
b)	meno, priezvisko, trvalý pobyt a dátum narodenia spoločníkov,
c)	meno, priezvisko, trvalý pobyt a dátum narodenia štatutárnych orgánov s uvedením dňa vzniku, prípadne zániku ich funkcie,
d)	adresa úradu prípadne adresa kancelárie, 
e)	deň zápisu do zoznamu správcov,
f)	deň pozastavenia výkonu správcovskej činnosti,
g)	deň vyčiarknutia zo zoznamu správcov.
(4) Údaje zapísané v zozname správcov sú verejne prístupné; ministerstvo vhodným spôsobom zabezpečuje ich zverejnenie.
(5) Zápis právnickej osoby alebo fyzickej osoby do zoznamu správcov, pozastavenie výkonu správcovskej činnosti správcovi a vyčiarknutie správcu zo zoznamu správcov oznamuje ministerstvo,  príslušnému daňovému orgánu, orgánu štátnej štatistiky, osobe, ktorej sa zápis týka, a príslušnej komore, ak osoba, ktorej sa zápis týka, vykonáva činnosť alebo poskytuje služby na základe členstva v komore.
(6) Vznik, zmenu alebo zánik zapisovaných údajov je správca povinný bezodkladne oznamovať ministerstvu.

Druhá časť
SPRÁVCA
PRVÁ HLAVA
PRÁVA A POVINNOSTI SPRÁVCU
§ 9
Základné ustanovenia
(1) Správca je viazaný všeobecne záväznými právnymi predpismi a pri výkone správcovskej činnosti aj rozhodnutiami súdu a pokynmi veriteľského výboru. 
(2) Správca fyzická osoba je povinný vykonávať správcovskú činnosť nestranne, čestne, svedomito a s riadnou starostlivosťou s cieľom dosiahnuť pre veriteľov čo najvyššiu možnú mieru ich uspokojenia.
(3) Správca je povinný postupovať pri výkone správcovskej činnosti bez zbytočných prieťahov.
§ 10
Zákaz ovplyvňovania výberu správcov
Správca nesmie priamo či nepriamo zasahovať do nestranného spôsobu výberu správcov súdom, veriteľským výborom alebo úpadcom pri poverovaní správcu vypracovaním reštrukturalizačného posudku alebo ustanovovaní správcu do príslušnej funkcie podľa osobitného predpisu.1) 
§ 11
Odmietnutie výkonu správcovskej činnosti
(1) Správca môže odmietnuť poverenie na vypracovanie reštrukturalizačného posudku alebo ustanovenie do funkcie alebo požiadať o zbavenie funkcie podľa osobitného predpisu1) len z dôvodov uvedených v zákone alebo etickom kódexe správcu. 
(2) Správca odmietne poverenie na vypracovanie reštrukturalizačného posudku alebo ustanovenie do funkcie alebo požiada o zbavenie funkcie podľa osobitného predpisu1) vždy, ak to ustanovuje zákon alebo etický kódex správcu.
(3) O oprávnenosti dôvodov, pre ktoré správca odmietol ustanovenie do funkcie alebo požiadal o zbavenie funkcie podľa osobitného predpisu,1) rozhodne vždy súd. 
§ 12
Všeobecná informačná povinnosť
 (1) Správca je povinný bez zbytočného odkladu oznámiť ministerstvu všetky skutočnosti, pre ktoré možno správcovi pozastaviť výkon správcovskej činnosti alebo pre ktoré možno správcu vyčiarknuť zo zoznamu správcov.
(2) Správca fyzická osoba, ktorý pri výkone správcovskej činnosti zistí skutočnosti nasvedčujúce tomu, že bol spáchaný trestný čin, je povinný bez zbytočného odkladu oznámiť tieto skutočnosti príslušnému orgánu činnému v trestnom konaní.
§ 13
Etický kódex
Správca je povinný dodržiavať etický kódex správcu. Etický kódex správcu ustanoví všeobecne záväzný právny predpis vydaný ministerstvom.

DRUHÁ HLAVA
MLČANLIVOSŤ SPRÁVCU
§ 14
Mlčanlivosť
(1) Správca fyzická osoba je povinný zachovávať mlčanlivosť o všetkých skutočnostiach, o ktorých sa dozvedel v súvislosti s výkonom správcovskej činnosti. Povinnosť zachovávať mlčanlivosť majú rovnako aj iné fyzické osoby, ktoré sa o skutočnostiach súvisiacich s výkonom správcovskej činnosti dozvedeli. Porušenie tejto povinnosti je závažným disciplinárnym previnením podľa tohto zákona.
(2) Správca má povinnosť zachovávať mlčanlivosť aj po pozastavení výkonu správcovskej činnosti alebo vyčiarknutí zo zoznamu správcov.
(3) Povinnosť zachovávať mlčanlivosť podľa tohto zákona sa nevzťahuje na poskytnutie informácii 
a)	orgánu činnému v trestnom konaní na účely trestného konania,
b)	súdu na účely súdneho konania,
c)	ministerstvu a osobám vykonávajúcim dohľad podľa tohto zákona na účely dohľadu,
d)	disciplinárnej komisii na účely disciplinárneho konania,
e)	daňovému orgánu a colnému orgánu vo veciach daňového konania a colného konania,
f)	veriteľom vo veciach týkajúcich sa úpadcu,
g)	v iných veciach, ak je ich oznamovanie zákonnou povinnosťou správcu.
(4) Povinnosť zachovávať mlčanlivosť podľa tohto zákona zaniká, ak
a)	povinná osoba je tejto povinnosti zbavená súdom alebo 
b)	chránená skutočnosť sa stala bežne dostupnou.
(5) Správca nemá povinnosť zachovávať mlčanlivosť voči svojim odborným zamestnancom (§ 21) alebo spolupracujúcim osobám (§ 22) v rozsahu nevyhnutne potrebnom na riadne vykonanie úkonov správcovskej činnosti, vykonaním ktorých ich poveril.
(6) Povinnosť zachovávať mlčanlivosť podľa osobitných predpisov nie je týmto zákonom dotknutá.

TRETIA HLAVA
POISTENIE SPRÁVCU
§ 15
Povinné zmluvné poistenie
(1) Správca je povinný mať uzatvorenú poistnú zmluvu o poistení zodpovednosti za škodu, za ktorej vznik zodpovedá podľa tohto zákona (ďalej len „poistná zmluva“). Túto povinnosť nemá, ak má uzatvorenú  kolektívnu poistnú zmluvou alebo ak vykonáva správcovskú činnosť ako štatutárny orgán správcu právnickej osoby.
(3) Minimálna výška poistného plnenia, ktorú je správca povinný v poistnej zmluve dohodnúť, je 10 % predpokladanej hodnoty majetku, ktorého reštrukturalizačnú alebo konkurznú správu vykonáva; najmenej však 1.500.000 EUR, ak ide o správcu fyzickú osobu, a  1.500.000 EUR za každého spoločníka, ak ide o správcu právnickú osobu. Ak správca počas výkonu správcovskej činnosti zistí, že ním dohodnutý limit poistného plnenia nepokrýva zákonom určenú minimálnu výšku poistného plnenia, je povinný bez zbytočného odkladu dohodnúť zodpovedajúcu výšku poistného plnenia.
(3) Podrobnejšie podmienky, za ktorých je správca povinný poistnú zmluvu uzatvoriť, ustanoví všeobecne záväzný právny predpis, ktorý vydá ministerstvo.
§ 16
Preukazovanie poistenia
(1) Správca je povinný na požiadanie predložiť ministerstvu poistnú zmluvu, všeobecné poistné podmienky a doklad o zaplatení poistného na príslušné obdobie.
(2) Zánik alebo zmenu poistnej zmluvy sú správca a poistiteľ povinní bezodkladne oznamovať ministerstvu. Porušenie tejto povinnosti je závažným disciplinárnym previnením podľa tohto zákona.
§ 17
Kolektívne poistenie
(1) Ministerstvo môže vo svojom mene a na účet správcov uzatvoriť kolektívnu poistnú zmluvu o poistení ich zodpovednosti za škodu, za ktorej vznik zodpovedajú podľa tohto zákona.
(2) Ak správca prejaví súhlas s kolektívnou poistnou zmluvou, je povinný plniť povinnosti vyplývajúce mu z tejto zmluvy najmä riadne a včas platiť ministerstvu dohodnuté poistné.
§ 18
Priamy nárok poškodeného
Náhradu škody, ktorú má podľa poistnej zmluvy platiť poisťovateľ, uhrádza poisťovateľ priamo poškodenému. Poškodený má právo uplatniť nárok na náhradu tejto škody priamo od poisťovateľa.

ŠTVRTÁ HLAVA
DOKUMENTÁCIA SPRÁVCU
§ 19
Správcovský spis
(1) Správca je povinný viesť vo veci, v ktorej vypracúva reštrukturalizačný posudok, vykonáva reštrukturalizačnú správu úpadcu alebo vykonáva konkurznú správu majetku, správcovský spis (ďalej len „spis“). Spis je povinný viesť prehľadne, zrozumiteľne a dostatočne podrobne. 
(2) Spis obsahuje údaje o postupe správcu, najmä o charaktere, čase, rozsahu a cieľoch postupu správcu a záveroch vyvodených na základe získaných podkladov. Prílohou spisu sú  všetky doklady, zmluvy, písomné záznamy a iné písomnosti týkajúce sa veci, v ktorej je spis vedený. Spis sa uchováva desať rokov odo dňa zastavenia reštrukturalizácie alebo zrušenia konkurzu.
(3) Správca, ktorý bol zbavený funkcie, vyhotoví odpis príslušného spisu, ktorý bezodkladne odovzdá správcovi, ktorým bol nahradený. O odovzdaní sa vyhotoví zápis.
(4) Právo nazerať do spisu majú len osoby vykonávajúce dohľad, disciplinárna komisia, súd, veriteľský výbor, orgány činné v trestnom konaní a iné subjekty, ak tak ustanovuje osobitný predpis.
§ 20
Časová špecifikácia práce
(1) Správca fyzická osoba je povinný priebežne vyhotovovať vecnú a časovú špecifikáciu jednotlivých úkonov správcovskej činnosti, za ktorých výkon zodpovedá (ďalej len „časová špecifikácia práce“). Časová špecifikácia sa vyhotovuje osobitne v každej veci, v ktorej správca fyzická osoba správcovskú činnosť vykonáva. 
(2) Časová špecifikácia práce má písomnú formu a obsahuje v prehľadnom členení čas začatia a ukončenia výkonu jednotlivého úkonu správcovskej činnosti s popisom a odôvodnením úkonu a uvedením mena a priezviska osoby, ktorá úkon vykonala.
 (3) Odpis časovej špecifikácie práce je správca povinný v termínoch určených ministerstvom predkladať ministerstvu. Na požiadanie je správca povinný predložiť odpis časovej špecifikácie práce aj súdu a veriteľskému výboru avšak len v rozsahu, v ktorom sa ich dotýka.  

PIATA HLAVA
ZAMESTNANCI A SPOLUPRACUJÚCE OSOBY
§ 21
Zamestnanci správcu
(1) Správca za účelom zabezpečenia riadneho výkonu správcovskej činnosti zamestnáva potrebný počet odborných a iných zamestnancov. Správca môže ako svojho odborného zamestnanca zamestnať len fyzickú osobu, ktorá má vysokoškolské vzdelanie druhého stupňa, je bezúhonná a dôveryhodná podľa tohto zákona a jej morálne vlastnosti dávajú záruky, že bude dodržiavať etický kódex správcu. Zamestnancom správcu nie je fyzická osoba, ktorá sa stala zamestnancom správcu podľa osobitného predpisu.1)
(2) Správca môže odborného zamestnanca, ktorého zamestnáva dlhšie ako šesť mesiacov, poveriť vykonaním jednotlivých úkonov správcovskej činnosti. Správca môže odborného zamestnanca poveriť vykonaním len takých úkonov správcovskej činnosti, na vykonanie ktorých má odborný zamestnanec potrebné vedomosti a zručnosti. Súd alebo veriteľský výbor si môžu vyhradiť úkony správcovskej činnosti, ktoré je správca fyzická osoba povinný vykonať osobne.  
(3) Zamestnanec správcu je povinný dodržiavať etický kódex správcu; správca má povinnosť zamestnanca o tom vhodným spôsobom poučiť. Porušenie etického kódexu správcu zamestnancom správcu sa považuje za porušenie pracovnej disciplíny podľa osobitného predpisu.
§ 22
Spolupracujúce osoby
(1) Správca môže poveriť vykonaním jednotlivých úkonov správcovskej činnosti aj inú fyzickú osobu ako svojho odborného zamestnanca (ďalej len „spolupracujúca osoba“), ak je to účelné a hospodárne na riadny výkon správcovskej činnosti. Správca môže spolupracujúcu osobu poveriť vykonaním len tých úkonov správcovskej činnosti, na vykonanie ktorých má spolupracujúca osoba potrebné vedomosti a zručnosti.  
(2) Správca môže ako svoju spolupracujúcu osobu poveriť len fyzickú osobu, ktorá je bezúhonná a dôveryhodná podľa tohto zákona a jej morálne vlastnosti dávajú záruky, že bude dodržiavať etický kódex správcu. 
(3) Spolupracujúca osoba je povinná dodržiavať etický kódex správcu; správca má povinnosť spolupracujúcu osobu o tom vhodným spôsobom poučiť. Ak spolupracujúca osoba poruší etický kódex správcu, správca bez zbytočného odkladu odvolá jej poverenie.  

ŠIESTA HLAVA
ZODPOVEDNOSŤ ZA ŠKODU
§ 23
Zodpovednosť za škodu
(1) Správca zodpovedá za škodu, ktorú spôsobí v súvislosti s výkonom správcovskej činnosti.
(2) Správca zodpovedá aj za škodu, ktorú v súvislosti s výkonom správcovskej činnosti spôsobí jeho zamestnanec alebo spolupracujúca osoba; zodpovednosť zamestnanca alebo spolupracujúcej osoby podľa osobitných predpisov nie je tým dotknutá.
(3) Ak osobitný predpis1) neustanovuje inak, správca sa zbaví zodpovednosti, ak preukáže, že škode nemohol zabrániť ani pri vynaložení všetkého úsilia, ktoré bolo možné od neho požadovať.

Tretia časť
VZDELÁVANIE SPRÁVCOV
§ 24
Správcovská skúška a odborná príprava
(1) Účelom správcovskej skúšky je zistiť vedomostí a zručností uchádzača potrebné na riadny výkon správcovskej činnosti. Úspešným zložením správcovskej skúšky uchádzač preukazuje počas jedného roka od jej zloženia svoju spôsobilosť na vykonávanie správcovskej činnosti.  
(2) Správcovská skúška sa koná v štátnom jazyku pred skúšobnou komisiou. Skúšobná komisia má troch členov vrátane jej predsedu, ktorých vymenúva a odvoláva minister spravodlivosti Slovenskej republiky (ďalej len „minister“) tak, aby predsedom skúšobnej komisie bol štátny zamestnanec ministerstva a aspoň jeden člen skúšobnej komisie bol správca fyzická osoba.
(3) Správcovskú skúšku možno vykonať až po riadnom absolvovaní odbornej prípravy  v lehote jedného roka od jej ukončenia. Správcovskú skúšku možno opakovať najskôr po šiestich mesiacoch od jej neúspešného zloženia.
§ 25
Sústavné vzdelávanie
(1) Správca fyzická osoba je povinný si priebežne obnovovať a rozširovať vedomosti a zručnosti potrebné na riadny výkon správcovskej činnosti najmä s ohľadom na posledné zmeny a rozvoj v odboroch dotýkajúcich sa výkonu správcovskej činnosti (ďalej len „sústavne vzdelávanie“). 
(2) Sústavné vzdelávanie správcov fyzických osôb pozostáva z ich účastí na prednáškach, seminároch a vedeckých konferenciách, prednáškovej činnosti, publikačnej činnosti, samostatného štúdia a praktického výkonu správcovskej činnosti (ďalej len „zložky sústavného vzdelávania“).
(3) Riadne vykonanie sústavného vzdelávania preukazuje správca fyzická osoba získanými kreditmi. Kredit je číselná hodnota vyjadrujúca rozsah vzdelávania priradená k jednotlivej zložke sústavného vzdelávania. Počet kreditov potrebných na preukázanie riadneho vykonania sústavného vzdelávania, spôsob ich získavania a spôsob ich priraďovania k jednotlivým zložkám sústavného vzdelávania určí vzdelávací poriadok.
§ 26
Vyhodnocovanie sústavného vzdávania
(1) Sústavné vzdelávanie vyhodnocuje ministerstvo k 20. decembru nepárneho kalendárneho roku. Ak správca fyzická osoba za hodnotené obdobie nepreukáže získanie potrebného počtu kreditov, ministerstvo postúpi vyhodnotenie sústavného vzdelávania disciplinárnej komisii.
(2) Pri vyhodnocovaní sústavného vzdelávania disciplinárna komisia skúma, či porušenie povinnosti sústavne sa vzdelávať bolo zavinené a či je odôvodnené predpokladať, že porušenie tejto povinnosti môže mať nepriaznivý dopad na vedomosti a zručnosti správcu fyzickej osoby potrebných na riadny výkon správcovskej činnosti. Ak disciplinárna komisia zistí niektorú z týchto skutočností, odporučí ministerstvu, aby nariadilo preskúšanie. Na vyhodnocovanie sústavného vzdelávania sa všeobecne záväzný právny predpis o správnom konaní nepoužije.
(3) Na vylúčenie členov disciplinárnej komisie pri vyhodnocovaní sústavného vzdelávania sa primerane použijú ustanovenia § 53. 
§ 27
Preskúšanie 
(1) Účelom preskúšanie je zistiť, či správca fyzická osoba má vedomosti a zručnosti postačujúce na riadny výkon správcovskej činnosti. Preskúšanie sa vykoná rovnako ako správcovská skúška.
(2) Ministerstvo nariadi preskúšanie správcu fyzickej osoby, ak preskúšanie odporučila disciplinárna komisia.
(3) Ministerstvo môže nariadiť preskúšanie všetkých správcov fyzických osôb, ak nastali zásadné zmeny právnej úpravy týkajúcej sa výkonu správcovskej činnosti.
(4) Ak ministerstvo nariadi preskúšanie, správca fyzická osoba je povinný sa preskúšania v termíne určenom ministerstvom zúčastniť. Ak správca fyzická osoba pri preskúšaní nevyhovie, môže preskúšanie v termíne určenom ministerstvom opakovať.
(5) Ak správca fyzická osoba preskúšanie v určenom termíne nevykoná alebo pri opakovanom preskúšaní nevyhovie, ministerstvo správcu vyčiarkne zo zoznamu správcov.
§ 28
Zabezpečenie správcovskej skúšky, odbornej prípravy a sústavného vzdelávania
(1) Konanie odbornej prípravy, konanie správcovskej skúšky a sústavné vzdelávanie zabezpečuje ministerstvo alebo ním poverená právnická osoba.
(2) Účasť na odbornej prípravy a účasť na správcovskej skúšky sa spoplatňuje. Ak odbornú prípravu alebo správcovskú skúšku zabezpečuje ministerstvo, príslušný poplatok je príjmom štátneho rozpočtu; ak odbornú prípravu alebo správcovskú skúšku zabezpečuje právnická osoba, príslušný poplatok je príjmom právnickej osoby.
§ 29
Vzdelávací poriadok
Podrobnosti o odbornej príprave na správcovskú skúšku, správcovskej skúške, odbornom zložení skúšobnej komisie, sústavnom vzdelávaní správcov a preskúšaní správcov ustanoví všeobecne záväzný právny predpis vydaný ministerstvom.

Štvrtá časť
ŠTÁTNA SPRÁVA VO VÝKONE SPRÁVCOVSKEJ ČINNOSTI
PRVÁ HLAVA
ORGÁNY ŠTÁTNEJ SPRÁVY
§ 30
Ministerstvo
(1) Orgánom štátnej správy vo výkone správcovskej činnosti je ministerstvo.
(2) Ministerstvo
a)	vedie zoznam správcov,
b)	rozhoduje o zápise do zoznamu správcov, o pozastavení výkon správcovskej činnosti a o vyčiarknutí zo zoznamu správcov,
c)	vybavuje sťažnosti na postup správcov pri výkone správcovskej činnosti, vykonáva dohľad nad správcami a ukladá správcom sankcie podľa tohto zákona,
d)	zabezpečuje disciplinárne konanie správcov,
e)	vyberá poplatky a príspevky podľa tohto zákona,
f)	vykonáva ďalšie činnosti podľa tohto zákona.

DRUHÁ HLAVA
REGISTRAČNÉ KONANIE
§ 31
Predpoklady zápisu fyzickej osoby do zoznamu správcov
(1) Do zoznamu správcov možno zapísať fyzickú osobu, ktorá
a)	je občanom Slovenskej republiky alebo Európskej únie alebo iného zmluvného štátu Dohody o Európskom hospodárskom priestore,
b)	dosiahla vek 30 rokov,
c)	je plne spôsobilá na právne úkony,
d)	má trvalý pobyt na území Slovenskej republiky,
e)	je bezúhonná a dôveryhodná,
f)	je odborne spôsobilá.
(2) Bezúhonnou nie je fyzická osoba, ktorá bola právoplatne odsúdená za úmyselný trestný čin alebo trestný čin, ktorého skutková podstata súvisí s podnikaním; bezúhonná nie je ani fyzická osoba, ktorá bola právoplatne odsúdená za obzvlášť závažný úmyselný trestný čin, trestný čin zneužívania právomoci verejného činiteľa, trestný čin prijímania úplatku a inej nenáležitej výhody, trestný čin podplácania alebo trestný čin nepriamej korupcie, i keď sa na ňu hľadí akoby nebola pre takýto trestný čin odsúdená podľa osobitného predpisu.
(3) Dôveryhodnou nie je fyzická osoba,
a)	ktorej bolo uložené disciplinárne opatrenie vyčiarknutie zo zoznamu správcov, audítorov, daňových poradcov, advokátov, advokátskych koncipientov, disciplinárne opatrenie vyčiarknutie z registra patentových zástupcov, disciplinárne opatrenie zbavenie notárskeho úradu, výkonu exekútorského úradu, výkonu funkcie prokurátora a disciplinárne opatrenie odvolanie z funkcie sudcu podľa osobitných predpisov,
b)	ktorá bola audítorom audítorskej spoločnosti, ktorej bolo uložené disciplinárne opatrenie vyčiarknutie zo zoznamu audítorských spoločností podľa osobitného predpisu,
c)	ktorej bola za priestupok alebo iný správny delikt uložená sankcia zákazu činnosti týkajúcej sa podnikania podľa osobitných predpisov, 
d)	ktorej bola v posledných dvoch rokoch uložená sankcia za priestupok alebo iný správny delikt vyskytujúci sa na úseku správy, podnikania, hospodárskych stykov so zahraničím, práva na prístup k informáciám, majetku, daní, devízového hospodárstva, živnostenského podnikania, ochrany utajovaných skutočností a ochrany osobných údajov podľa osobitných predpisov; na pokuty uložené v blokovom konaní sa neprihliada,
e)	ktorej bola v posledných štyroch rokoch uložená pokuta alebo proti ktorej bola vykonaná exekúcia podľa daňových alebo colných predpisov; na pokuty uložené v blokovom konaní sa neprihliada,
f)	na ktorú bol vyhlásený konkurz alebo zamietnutý návrh na vyhlásenie konkurzu pre nedostatok majetku, 
g)	ktorá bola štatutárnym orgánom alebo členom štatutárneho orgánu alebo prokuristom spoločnosti, na ktorú bol vyhlásený konkurz alebo zamietnutý návrh na vyhlásenie konkurzu pre nedostatok majetku,
h)	proti ktorej bol v posledných dvoch rokoch uskutočnený výkon rozhodnutia alebo vykonaná exekúcia, 
i)	ktorá v čestnom vyhlásení podľa tohto zákona vedome uviedla nepravdivé údaje.
(4) Odborne spôsobilá je fyzická osoba, ktorá
a)	má ukončené vysokoškolské vzdelanie druhého stupňa,
b)	bola počas troch rokov odborným zamestnancom správcu a
c)	preukáže svoju spôsobilosť úspešným zložením správcovskej skúšky.
(5) Ministerstvo môže do lehoty podľa odseku 4 písm. b) započítať v rozsahu jedného roka aj inú činnosť, ktorá je predpokladom na riadny výkon správcovskej činnosti. Túto činnosť možno započítať najviac v jednej polovici jej výkonu.
(6) Ministerstvo môže upustiť od splnenia podmienky podľa odseku 4 písm. b), ak fyzická osoba vykonávala počas piatich rokov činnosť, ktorá je predpokladom na riadny výkon správcovskej činnosti.
§ 32
Predpoklady zápisu právnickej osoby do zoznamu správcov
(1) Do zoznamu správcov možno zapísať verejnú obchodnú spoločnosť, ak
a)	jej spoločníkmi sú len správcovia fyzické osoby, 
b)	jej spoločník nie je spoločníkom inej právnickej osoby zapísanej v zozname správcov,
c)	na konanie v jej mene sú poverení všetci spoločníci samostatne a bez obmedzenia, 
d)	má sídlo na území Slovenskej republiky a
e)	jej spoločníci sú bezúhonní a dôveryhodní.
(2) Do zoznamu správcov možno zapísať komanditnú spoločnosť, ak
a)	jej komplementárom je len správca fyzická osoba,
b)	jej spoločník nie je spoločníkom inej právnickej osoby zapísanej v zozname správcov,
c)	na konanie v jej v mene sú poverení všetci komplementári samostatne a bez obmedzenia,
d)	má sídlo na území Slovenskej republiky a
e)	jej spoločníci sú bezúhonní a dôveryhodní.
§ 33
Predpoklady zápisu zahraničnej právnickej osoby do zoznamu správcov
Do zoznamu správcov možno zapísať aj zahraničnú právnickú osobu, ak
a)	má sídlo v členskom štáte Európskej únie alebo inom zmluvnom štáte Dohody o Európskom hospodárskom priestore, 
b)	jeden alebo viac jej spoločníkov ručí za jej záväzky celým svojim majetkom, 
c)	na území Slovenskej republiky má umiestnený podnik alebo inú organizačnú zložku podniku,
d)	jej štatutárne orgány sú fyzickými osobami zapísanými v zozname správcov,
e)	jej štatutárne orgány sú poverené na konanie v jej mene samostatne,
f)	jej spoločníci sú bezúhonní a dôveryhodní.
§ 34
Žiadosť o zápis do zoznamu správcov
(1) Zápis do zoznamu správcov vykoná ministerstvo na základe písomnej žiadosti osoby, ktorej sa zápis do zoznamu týka (ďalej len „žiadateľ“). O zápise do zoznamu správcov rozhodne ministerstvo do 30 dní od doručenia žiadosti.
(2) Žiadosť fyzickej osoby okrem všeobecných náležitosti obsahuje meno, priezvisko, trvalý pobyt a dátum narodenia žiadateľa a presné určenie adresy, ktorú žiadateľ navrhuje zapísať do zoznamu správcov ako úrad správcu. Ak žiadateľ fyzická osoba podniká alebo vykonáva inú činnosť za účelom dosiahnutia zisku, v žiadosti uvedie aj predmet podnikania alebo inej činnosti. K žiadosti fyzická osoba pripojí
a)	doklady, ktorými preukazuje odbornú spôsobilosť, 
b)	odpis registra trestov nie starší ako tri mesiace,
c)	čestné vyhlásenie o splnení predpokladov podľa § 31 odsek 3, 
d)	poistnú zmluvu, všeobecné poistné podmienky a doklad o zaplatení poistného,
e)	listiny osvedčujúcu právo užívať nehnuteľnosť umiestnenú na adrese, ktorú navrhuje zapísať do zoznamu správcov ako úrad správcu prípadne listiny osvedčujúcu právo užívať nehnuteľnosť umiestnenú na adrese, ktorú navrhuje zapísať do zoznamu správcov ako kanceláriu.
(3) Žiadosť právnickej osoby okrem všeobecných náležitostix) obsahuje obchodné meno, právnu formu a identifikačné číslo žiadateľ, ak bolo pridelené, a presné určenie adresy, ktorú navrhuje zapísať do zoznamu správcov ako úrad správcu. Ak právnická osoba podniká, v žiadosti uvedie aj predmet podnikania. K žiadosti právnická osoba pripojí
a)	spoločenskú zmluvu a výpis z obchodného registra, ak je v obchodnom registri zapísaná,
b)	odpisy registra trestov spoločníkov nie staršie ako tri mesiace,
c)	čestné vyhlásenia spoločníkov o splnení predpokladov podľa § 31 odsek 3, 
d)	poistnú zmluvu, všeobecné poistné podmienky a doklad o zaplatení poistného,
e)	listiny osvedčujúce právo užívať nehnuteľnosť umiestnenú na adrese, ktorú navrhuje zapísať do zoznamu správcov ako sídlo správcu prípadne listiny osvedčujúce právo užívať nehnuteľnosť umiestnenú na adrese, ktorú navrhuje zapísať do zoznamu správcov ako kanceláriu. 
(4) Ministerstvo môže od žiadateľa vyžadovať na doplnenie žiadosti aj iné ako zákonom predpísané podklady, ak je to nevyhnutné potrebné na riadne posúdenie, či žiadateľ spĺňa zákonné predpoklady na zápis do zoznamu správcov. Ministerstvo pritom postupuje podľa odseku 5.
(5) Ak žiadosť nemá predpísané náležitosti, ministerstvo vyzve žiadateľa, aby žiadosť v určenej lehote nie kratšej ako 15 dní opravil alebo doplnil; súčasne žiadateľa poučí ako treba opravu alebo doplnenie urobiť. Ak žiadateľ napriek výzve žiadosť v určenej lehote neopraví alebo nedoplní, ministerstvo jeho žiadosť zamietne. O tom žiadateľa poučí.
(6) Ak bol žiadateľ vyzvaný na doplnenie žiadosti, ministerstvo konanie o zápise do zoznamu správcov preruší. 
§ 35
Zápis do zoznamu správcov
(1) Ak ministerstvo zistí, že žiadateľ spĺňa predpoklady na zápis do zoznamu správcov, rozhodne, že sa zapisuje do zoznamu správcov, inak jeho žiadosť zamietne.
(2) Zápis žiadateľa do zoznamu správcov sa vykoná ku dňu právoplatnosti rozhodnutia. Ak je žiadateľ právnickou osobou, ktorá ešte nevznikla, zápis do zoznamu správcov sa vykoná ku dňu jej vzniku.
§ 36
Pozastavenie výkonu správcovskej činnosti
(1) Výkon správcovskej činnosti sa správcovi fyzickej osobe pozastaví, ak
a)	o to písomne požiada a preukáže, že nevykonáva správcovskú činnosť, 
b)	v rozsudku súdu prvého stupňa bola správcovi fyzickej osobe vyslovená vina za úmyselný trestný čin alebo trestný čin, ktorého skutková podstata súvisí s podnikaním, až do právoplatného rozhodnutia vo veci,
c)	je vo väzbe alebo vo výkone trestu odňatia slobody, 
d)	má uložené disciplinárne opatrenie pozastavenie výkonu správcovskej činnosti,
e)	má uložené disciplinárne opatrenie vyčiarknutie zo zoznamu správcov, až do rozhodnutia o vyčiarknutí zo zoznamu správcov.
(2) Výkon správcovskej činnosti sa správcovi právnickej osobe pozastaví, ak
a)	o to písomne požiada a preukáže, že nevykonáva správcovskú činnosť, 
b)	spoločník alebo štatutárny orgán správcu právnickej osoby má pozastavený výkon správcovskej činnosti podľa odseku 1 písm. b), c) alebo d) alebo odseku 3 písm. a) alebo c), alebo
c)	každý štatutárny orgán správcu právnickej osoby má pozastavený výkon správcovskej činnosti.
(3) Výkon správcovskej činnosti sa môže správcovi fyzickej osobe pozastaviť, ak
a)	orgán činný v trestnom konaní proti nemu vedie trestné stíhanie za úmyselný trestný čin alebo trestný čin, ktorého skutková podstata súvisí s podnikaním, 
b)	súd koná o pozbavení alebo obmedzení jeho spôsobilosti na právne úkon,
c)	disciplinárna komisia proti nemu vedie disciplinárne konanie.
(4) Pozastaviť výkon správcovskej činnosti z dôvodu uvedeného v odseku 3 možno len, ak okolnosti týkajúce sa dôvodu, pre ktorý sa výkon správcovskej činnosti má pozastaviť, spochybňujú, že správca bude vykonávať správcovskú činnosť riadne, čestne alebo svedomito.
(5) O pozastavení výkonu správcovskej činnosti rozhodne ministerstvo bezodkladne po zistení niektorého z dôvodov uvedeného v odseku 1 až 3. Ak ministerstvo zistí, že pominuli dôvody, pre ktoré bol výkon správcovskej činnosti pozastavený, bezodkladne pozastavenie výkonu správcovskej činnosti zruší.  
§ 37
Účinky pozastavenia výkonu správcovskej činnosti
(1) Pozastavenie výkonu správcovskej činnosti je účinné okamihom zápisu tejto skutočnosti do zoznamu správcov.
(2) Počas pozastavenia výkonu správcovskej činnosti 
a)	správca nemôže vykonávať správcovskú činnosť,
b)	správca fyzická osoba môže vykonávať činnosť v pracovnoprávnom vzťahu alebo v obdobnom pracovnom vzťahu alebo služobnom pomere, 
c)	správcovi zaniká povinnosť podľa § 15 alebo 17,
d)	správcovi zaniká príspevková povinnosť.
(3) Pozastavením výkonu správcovskej činnosti nie je dotknutá 
a)	disciplinárna zodpovednosť správcu fyzickej osoby vrátane zodpovednosti za disciplinárne previnenie, ku ktorému došlo v čase pozastavenia výkonu správcovskej činnosti,
b)	povinnosť správcu fyzickej osoby sústavne sa vzdelávať.
§ 38
Vyčiarknutie správcu zo zoznamu správcov
(1) Ministerstvo vyčiarkne správcu fyzickú osobu zo zoznamu správcov, ak
a)	o to písomne požiada a preukáže, že nevykonáva správcovskú činnosť,
b)	zomrel alebo bol vyhlásený za mŕtveho,
c)	nevyhovel pri opakovanom preskúšaní alebo preskúšanie v určenom termíne nevykonal,
d)	bolo mu uložené disciplinárne opatrenie vyčiarknutie zo zoznamu správcov,
e)	nie je poistený podľa § 15 alebo 17 alebo nesplnil povinnosť podľa § 16 odsek 1; to neplatí, ak má pozastavený výkon správcovskej činnosti,
f)	nespĺňa predpoklady na zápis do zoznamu správcov podľa § 31 odsek 1 písm. a), c) alebo d), 
g)	nie je bezúhonný alebo nespĺňa predpoklady na dôveryhodnosť podľa § 31 ods. 3 písm. a), b), f), g) alebo i).
h)	bol opakovane odvolaný z funkcie pre opakované alebo závažne porušenie povinnosti podľa osobitného predpisu,1)
i)	nezaplatil poplatok alebo ročný príspevok podľa tohto zákona; to neplatí, ak poplatok alebo ročný príspevok zaplatil pred právoplatnosťou rozhodnutia o vyčiarknutí zo zoznamu správcov. 
(2) Ministerstvo vyčiarkne správcu právnickú osobu zo zoznamu správcov, ak
a)	o to písomne požiada a preukáže, že nevykonáva správcovskú činnosť,
b)	bol zrušený s likvidáciou alebo súd rozhodol o jeho neplatnosti,
c)	nespĺňa predpoklady na zápis do zoznamu správcov podľa § 32 ods. 1 písm. a) až d), ak ide o verejnú obchodnú spoločnosť,
d)	nespĺňa predpoklady na zápis do zoznamu správcov podľa § 32 ods. 2 písm. a) až d), ak ide o komanditnú spoločnosť,
e)	nespĺňa predpoklady na zápis do zoznamu správcov podľa § 33  písm. a) až e), ak ide o zahraničnú právnickú osobu,
f)	nie je poistený podľa § 15 alebo 17 alebo nesplnil povinnosť podľa § 16 odsek 1; to neplatí, ak má pozastavený výkon správcovskej činnosti,
g)	bol proti nemu vyhlásený konkurz alebo zamietnutý návrh na vyhlásenie konkurzu pre nedostatok majetku,
h)	bol opakovane odvolaný z funkcie pre opakované alebo závažné porušenie povinnosti podľa osobitného predpisu,1) 
i)	nezaplatil poplatok alebo ročný príspevok podľa tohto zákona; to neplatí, ak poplatok alebo ročný príspevok zaplatil pred právoplatnosťou rozhodnutia o vyčiarknutí zo zoznamu správcov. 
(3) Ak tento zákon neustanovuje inak, o vyčiarknutí správcu zo zoznamu správcov rozhodne ministerstvo bezodkladne po zistení niektorého z dôvodov uvedeného v odseku 1 alebo 2.
(4) O vyčiarknutí zo zoznamu správcov podľa odseku 1 písm. d) rozhodne ministerstvo až po uplynutí lehoty na podanie žaloby na preskúmanie rozhodnutia disciplinárnej komisie súdom alebo až po právoplatnom rozhodnutí súdu o žalobe na preskúmanie rozhodnutia disciplinárnej komisie. 
(5) Vyčiarknutie zo zoznamu správcov vykoná ministerstvo ku dňu právoplatnosti rozhodnutia o vyčiarknutí zo zoznamu správcov.
§ 39
Účinky vyčiarknutia zo zoznamu správcov
(1) Vyčiarknutím správcu fyzickej osoby zo zoznamu správcov nie je dotknutá jeho disciplinárna zodpovednosť za disciplinárne previnenie, ktorého sa dopustil pred vyčiarknutím zo zoznamu správcov.
(2) Vyčiarknutím správcu fyzickej osoby zo zoznamu správcov zaniká jeho účasť vo verejnej obchodnej spoločnosti zapísanej v zozname správcov a vzniká mu voči spoločnosti právo na vyplatenie vyrovnacieho podielu podľa osobitného predpisu. Na komplementára komanditnej spoločnosti zapísanej v zozname správcov sa toto ustanovenie použije primerane.
(3) Dedič správcu sa môže za podmienok ustanovených osobitným predpisomx)  prihlásiť o svoju účasť vo verejnej obchodnej spoločnosti zapísanej v zozname správcov, len ak je správcom a nie je spoločníkom alebo štatutárnym orgánom iného správcu právnickej osoby; ak dedič nie je správcom alebo je spoločníkom alebo štatutárnym orgánom iného správcu právnickej osoby, vzniká mu právo na vyplatenie vyrovnacieho podielu podľa osobitného predpisu.14) Na dediča komplementára komanditnej spoločnosti zapísanej v zozname správcov sa toto ustanovenie použije primerane. 

Piata časť
VYBAVOVANIE SŤAŽNOSTÍ A DOHĽAD 
PRVÁ HLAVA
SŤAŽNOSŤ
§ 40
Podávanie sťažností
 (1) Fyzické osoby a právnické osoby (ďalej len „sťažovateľ“) sa môžu obracať na ministerstvo so sťažnosťami na postup správcov pri výkone správcovskej činnosti (ďalej len „sťažnosť“). Anonymné sťažnosti sa neprešetrujú.
(2) Podanie sťažnosti nesmie byť sťažovateľovi na ujmu; to neplatí, ak sa obsahom svojho podania dopustí trestného činu alebo priestupku.
§ 41
Vybavovanie sťažností
(1) Ministerstvo prešetrí a vybaví sťažnosť najneskôr do dvoch mesiacov od doručenia sťažnosti. Lehotu na prešetrenie a vybavenie sťažnosti možno predĺžiť, ak v priebehu lehoty nemožno zabezpečiť podklady na riadne vybavenie sťažnosti. O predĺžení lehoty sa sťažovateľ upovedomí.
(2) Ak je to na prešetrenie sťažnosti potrebné, môže si ministerstvo od správcu vyžiadať vyjadrenie alebo inú súčinnosť. Správca je povinný túto súčinnosť poskytnúť.
(3) Ak je sťažnosť opodstatnená, ministerstvo postúpi výsledky prešetrenia sťažnosti disciplinárnej komisii.
§ 42
Osobitné ustanovenie o sťažnostiach
Ak tento zákon niektoré skutočnosti súvisiace s podávaním, prijímaním, evidovaním, vybavovaním a kontrolou vybavovania sťažností neupravuje, postupuje sa podľa osobitného predpisu.

DRUHÁ HLAVA
DOHĽAD
§ 43
Základné ustanovenia
(1) Dohľad nad výkonom správcovskej činnosti (ďalej len „dohľad“) v rozsahu ustanovenom týmto zákonom vykonáva ministerstvo; tým nie je dotknutý výkon dohľadu podľa osobitného predpisu.1) 
(2) Predmetom dohľadu je dodržiavanie ustanovení tohto zákona, zákona o reštrukturalizácii a konkurze a iných všeobecne záväzných právnych predpisov vydaných na ich vykonanie.
§ 44
Výkon dohľadu
(1) Dohľad sa vykonáva 
a)	pravidelnými, náhodnými alebo účelovými previerkami dodržiavania zákonnosti (a správnosti) postupov a povinnosti správcov v ich úrade, kancelárii alebo iných im patriacich priestoroch (ďalej len „dohľad v úrade“),
b)	prešetrovaním a vybavovaním sťažnosti podľa tohto zákona a
c)	získavaním a vyhodnocovaním informácií o správcoch inak ako dohľadom podľa písmena a) a b).
(2) Pri výkone dohľadu ministerstvo zisťuje objektívny stav a ďalšie dôležité skutočnosti o správcoch, najmä nedostatky v ich činnosti, príčiny zistených nedostatkov, škodlivé dôsledky zistených nedostatkov a osoby zodpovedné za zistené nedostatky.
(3) Ministerstvo pri výkone dohľadu postupuje podľa tohto zákona. Pri výkone dohľadu patria ministerstvu, štátnym zamestnancom ministerstva a fyzickým osobám prizvaným k výkonu dohľadu oprávnenia podľa tohto zákona.
§ 45
Poverená a prizvaná osoba
(1) Dohľad podľa tohto zákona môže vykonávať len ministerstvom poverený štátny zamestnanec ministerstva (ďalej len „poverená osoba“). Iná prizvaná a poverená fyzická osoba  (ďalej len „prizvaná osoba“) môže vykonávať dohľad podľa tohto zákona len ak je to odôvodnené osobitnou povahou konkrétnej úlohy. Dohľad v úrade správcu môže prizvaná osoba vykonávať len v sprievode poverenej osoby.
(2) Poverenie ministerstva na vykonanie dohľadu má písomnú formu a obsahuje označenie správcu, u ktorého sa má dohľad vykonať (ďalej len „dohliadaná osoba“), meno a priezvisko poverenej osoby alebo prizvanej osoby, predmet dohľadu, deň začatia dohľadu, dátum a miesto vyhotovenia poverenia a meno, priezvisko, funkciu a podpis zamestnanca ministerstva oprávneného na udelenie poverenia.
(3) Prizvanej osobe patrí za jej účasť na výkone dohľadu odmena podľa odmeňovacieho poriadku ministerstva na odmeňovanie prizvaných osôb. Ak je prizvaná osoba v pracovnom alebo obdobnom vzťahu jej účasť na výkone dohľadu sa považuje za iný úkon vo všeobecnom záujme, za ktorý jej patrí náhrada mzdy alebo platu vo výške priemerného zárobku.4)
 (4) Ministerstvo uhradí zamestnávateľovi, ktorého zamestnanec bol prizvaný na výkon dohľadu, náhradu za mzdu alebo plat, ktorú zamestnávateľ uhradil zamestnancovi za obdobie účasti zamestnanca na výkone dohľadu, ak zamestnávateľ predloží ministerstvu hodnoverné písomné doklady o vyplatení náhrady mzdy alebo platu zamestnancovi.
§ 46
Vylúčenie z výkonu dohľadu
(1) Poverené osoby a prizvané osoby sú z výkonu dohľadu vylúčené, ak so zreteľom na ich pomer k veci, k dohliadanej osobe alebo k zamestnancom dohliadanej osoby možno mať pochybnosti o ich nezaujatosti.
(2) Ak sa poverená osoba alebo prizvaná osoba dozvie skutočnosti nasvedčujúce tomu, že je z výkonu dohľadu vylúčená, je povinná bezodkladne oznámiť tieto skutočnosti osobe, ktorá ju vykonaním dohľadu poverila. Pri výkone dohľadu môže zatiaľ urobiť len úkony, ktoré nepripúšťajú odklad.
(3) Ak má dohliadaná osoba pochybnosti o nezaujatosti poverenej osoby alebo prizvanej osoby, môže podať ministerstvu písomné a odôvodnené námietky.
(4) O vylúčení poverenej osoby alebo prizvanej osoby z výkonu dohľadu rozhodne do troch dní od oznámenia alebo podania námietok osoba, ktorá ju vykonaním dohľadu poverila; ak rozhodne, že poverená osoba alebo prizvaná osoba je z výkonu dohľadu vylúčená, urobí aj vhodné opatrenie na zabezpečenie ďalšieho výkonu dohľadu. 
(5) Na rozhodovanie o zaujatosti poverenej osoby a prizvanej osoby sa všeobecne záväzný právny predpis o správnom konaní nepoužije.
§ 47
Práva a povinnosti poverenej a prizvanej osoby
(1) Poverená osoba a prizvaná osoba sú pri výkone dohľadu oprávnené
a)	vstupovať do úradu, kancelárie a iných priestorov dohliadanej osoby vrátane dopravných prostriedkov dohliadanej osoby,
b)	nahliadať do spisovej dokumentácie, účtovníctva a iných záznamov dohliadanej osoby a robiť z nich kópie a odpisy, 
c)	v odôvodnených prípadoch odoberať písomnosti a iné záznamy dohliadanej osoby,
d)	vyžadovať od dohliadanej osoby všetky informácie týkajúce sa výkonu správcovskej činnosti,
e)	vyžadovať od dohliadanej osoby a jej zamestnancov aj inú súčinnosť potrebnú na zabezpečenie riadneho výkonu dohľadu a vykonať ďalšie potrebné opatrenia na zabezpečenie účinného a objektívneho výkonu dohľadu.
(2) Poverené osoby a prizvané osoby  sú pri výkone dohľadu povinné
a)	preukázať sa dohliadanej osobe pri začatí dohľadu v jej úrade písomným poverením ministerstva na vykonanie dohľadu spolu so služobným preukazom prípadne občianskym preukazom,
b)	vydať dohliadanej osobe potvrdenie o prevzatí písomností a iných záznamov premiestňovaných mimo priestorov dohliadanej osoby a zabezpečiť ich ochranu pred stratou, zničením, poškodením a zneužitím; ak odobraté písomnosti alebo záznamy už nie sú potrebné na ďalší výkon dohľadu alebo na disciplinárne konanie podľa tohto zákona, sú povinné bez zbytočného odkladu ich vrátiť dohliadanej osobe,
c)	ak pri výkone dohľadu zistia skutočnosti nasvedčujúce tomu, že bol spáchaný trestný čin, bezodkladne oznámiť tieto skutočnosti príslušnému orgánu činnému v trestnom konaní.
§ 48
Práva a povinnosti dohliadanej osoby
 (1) Dohliadaná osoba a jej zamestnanci sú pri výkone dohľadu povinní poskytovať poverenej osobe a prizvanej osobe súčinnosť zodpovedajúcu ich oprávneniam a vytvárať im vhodné materiálne a technické podmienky potrebné na riadny výkon dohľadu, najmä im zabezpečiť vhodné miesto na vykonanie dohľadu, a zdržať sa konania, ktoré môže mariť výkon dohľadu.
(2) Dohliadaná osoba a jej zamestnanci majú právo odmietnuť poskytnúť súčinnosť vyžadovanú poverenou osobou alebo prizvanou osobou, ak by tým bolo dotknuté ich právo na nedotknuteľnosť obydlia alebo by tým porušili zákonom ustanovenú povinnosť mlčanlivosti.
§ 49
Protokol
(1) Po vykonanom dohľade v úrade dohliadanej osoby poverené osoby vyhotovia protokol o vykonanom dohľade (ďalej len „protokol“), ktorého odpis doručia dohliadanej osobe. Dohliadaná osoba môže v lehote troch dní od doručenia uplatniť proti protokolu písomné námietky; poverené osoby sú povinné opodstatnenosť námietok preveriť. 
(2) Protokol obsahuje označenie dohliadanej osoby, miesto a čas vykonania dohľadu, predmet dohľadu, mená, priezviská a podpisy osôb, ktoré dohľad vykonali, preukázané zistenia pri dohľade, dátum vypracovania protokolu, vlastnoručné podpisy poverených osôb, vyjadrenie dohliadanej osoby k výsledku dohľadu a ďalšie písomnosti a materiály. Na základe uznaných námietok sa k protokolu vypracuje dodatok ako súčasť protokolu.
§ 50
Doručovanie protokolu disciplinárnej komisii, súdu a veriteľskému výboru
Ak sa pri výkone dohľadu zistia skutočnosti, ktoré nasvedčujú tomu, že sa dohliadaná osoba dopustila disciplinárneho previnenia, predstavený poverenej osoby doručí odpis protokolu disciplinárnej komisii; ak sa zistí porušenie povinností v konkrétnej veci, odpis protokolu sa doručí aj príslušnému súdu a veriteľskému výboru.
§ 51
Mlčanlivosť  o získaných informáciách
Poverené osoby, prizvané osoby a všetky ďalšie osoby, ktoré sa dozvedeli o skutočnostiach súvisiacich s dohľadom, sú povinné zachovávať o týchto skutočnostiach mlčanlivosť; to neplatí, ak ide o skutočnosti, na ktoré sa povinnosť zachovávať mlčanlivosť podľa tohto zákona nevzťahuje (§ 14). Povinnosť mlčanlivosti trvá aj po skončení výkonu ich funkcie alebo zamestnania, alebo iného právneho vzťahu s ministerstvom.
§ 52
Trovy dohľadu
Trovy spojené s dohľadom, ktoré vznikli ministerstvu, platí ministerstvo a trovy, ktoré vznikli dohliadanej osobe, platí dohliadaná osoba.

TRETIA HLAVA
SANKCIE 
§ 53
(1) Ministerstvo uloží správcovi pokutu až do 100.000 Sk, ak
a)	neposkytol potrebnú súčinnosť na vykonanie dohľadu podľa § 47 alebo § 48,
b)	poskytol nesprávne, nepravdivé alebo neúplné informácie vyžiadané podľa § 47,
c)	neposkytol potrebnú súčinnosť na vybavenie sťažnosti podľa § 41,
d)	nepredložil ministerstvu v určenom termíne časovú špecifikáciu práce podľa § 20 odsek 3,
e)	neoznámil zánik alebo zmenu poistenia podľa § 16 odsek 2.
(2) Pri ukladaní pokuty ministerstvo prihliadne najmä na povahu, mieru zavinenia, závažnosť, spôsob, dĺžku a dôsledky porušenia povinnosti. Pri opätovnom porušení povinnosti možno pokutu uložiť opakovane.
(3) Pokutu možno uložiť do jedného roka od zistenia porušenia povinnosti, najneskôr však do troch rokov od porušenia povinnosti.

Šiesta časť
DISCIPLINÁRNA ZODPOVEDNOSŤ
§ 54
Základné ustanovenie
(1) Správca fyzická osoba je disciplinárne zodpovedný za disciplinárne previnenie. 
(2) Správca fyzická osoba, ktorý vykonáva správcovskú činnosť ako štatutárny orgán v mene a na účet správcu právnickej osoby, je disciplinárne zodpovedný za disciplinárne previnenie, ktoré zavinil svojim konaním. Ak disciplinárne previnenie vyplynulo z nekonania správcu právnickej osoby, sú disciplinárne zodpovední za disciplinárne previnenie všetci správcovia fyzické osoby, ktorí boli v čase disciplinárneho previnenia spoločníkmi alebo štatutárnymi orgánmi správcu právnickej osoby; ak však disciplinárne previnenie vyplynulo z porušenia osobnej povinnosti správcu fyzickej osoby, je disciplinárne zodpovedný za disciplinárne previnenie len ten správca fyzická osoba, ktorý osobnú povinnosť porušil.
§ 55
Disciplinárne previnenie
(1) Disciplinárnym previnením je opakované nesplnenie alebo porušenie povinností vyplývajúcich z tohto zákona, zákona o reštrukturalizácii a konkurze alebo etického kódexu.
(2) Závažným  disciplinárnym  previnením je  
a)	nesplnenie alebo porušenie povinnosti, ak to ustanovuje tento zákon,
b)	vedomé nesplnenie alebo porušenie povinnosti vyplývajúcich z tohto zákona, zákona o reštrukturalizácii a konkurze alebo etického kódexu, 
c)	konanie uvedené v odseku 1, ak vzhľadom na povahu porušenej povinnosti, spôsob  konania, mieru zavinenia, opakovanie alebo iné priťažujúce okolnosti je jeho škodlivosť zvýšená.
(3) Obzvlášť závažným disciplinárnym previnením je opakované spáchanie závažného disciplinárneho previnenia.
§ 56
Disciplinárne opatrenie
(1) Za disciplinárne previnenie možno uložiť ako disciplinárne opatrenie
a)	písomné napomenutie,
b)	peňažnú pokutu až do výšky päťdesiatnásobku minimálnej mesačnej mzdy ustanovenej osobitným predpisom,
c)	pozastavenie výkonu činnosti správcu do dvoch rokov.
(2) Za závažné disciplinárne previnenie možno uložiť ako disciplinárne opatrenie
a)	peňažnú pokutu až do výšky stonásobku minimálnej mesačnej mzdy ustanovenej osobitným predpisom, 16)
b)	pozastavenie výkonu činnosti správcu do štyroch rokov,
c)	vyčiarknutie zo zoznamu správcov.
(3) Za obzvlášť závažné disciplinárne previnenie sa uloží disciplinárne opatrenie vyčiarknutie zo zoznamu správcov.
(4) Disciplinárna komisia pri ukladaní disciplinárneho opatrenia prihliada najmä na rozsah a povahu porušenej povinnosti, spôsob konania, následok a mieru zavinenia.
(5) Disciplinárna komisia môže upustiť od uloženia disciplinárneho opatrenia za disciplinárne previnenie, ak prerokovanie disciplinárneho previnenia považuje za postačujúce vzhľadom na menej závažný charakter porušenej povinnosti, spôsob konania alebo mieru zavinenia.
§ 57
Zánik disciplinárnej zodpovednosti
(1) Disciplinárna zodpovednosť zaniká uplynutím premlčacej lehoty, ktorá je
a)	sedem rokov pri obzvlášť závažných disciplinárnych previneniach,
b)	päť rokov pri závažných disciplinárnych previneniach a
c)	dva roky pri ostatných disciplinárnych previneniach.
(2) Premlčacia lehota plynie od spáchania disciplinárneho previnenia. Premlčanie disciplinárneho previnenia sa prerušuje podaním návrhu na začatie disciplinárneho konania za disciplinárne previnenie, o ktorého premlčanie ide, až do právoplatného skončenia disciplinárneho konania. Premlčanie disciplinárneho previnenia sa prerušuje aj vtedy, ak sa správca v premlčacej lehote dopustí iného disciplinárneho previnenia. Prerušením premlčania začína plynúť nová premlčacia lehota.
§ 58
Disciplinárna komisia
(1) Disciplinárnu zodpovednosť zisťuje a disciplinárne opatrenia ukladá disciplinárna komisia zriadená na ministerstve.
(2) Disciplinárna komisia informuje ministerstvo o svojej činnosti, najmä o začatých disciplinárnych konaniach a o výsledkoch disciplinárnych konaní. 
(3) Disciplinárna komisia je zložená z troch (alternatíva – piatich) členov. Funkčné obdobie disciplinárnej komisie je trojročné. Členov disciplinárnej komisie, predsedu disciplinárnej komisie a potrebný počet náhradníkov vymenúva a odvoláva minister.
(4) Disciplinárna komisia je uznášaniaschopná, ak sú prítomní predseda disciplinárnej komisie a ostatní členovia disciplinárnej komisie alebo ich náhradníci.
(5) Náhradník môže nahradiť člena disciplinárnej komisie len, ak o tom rozhodne minister na základe posúdenia prekážky, ktorá bráni členovi disciplinárnej komisie zúčastniť sa na zasadnutí disciplinárnej komisie.
(6) Ak disciplinárna komisia začala disciplinárne konanie pred uplynutím svojho funkčného obdobia, disciplinárne konanie dokončí, i  keď jej funkčné obdobie už uplynulo.
§ 59
Vylúčenie člena disciplinárnej komisie
(1) Členovia disciplinárnej komisie sú z disciplinárneho konania vylúčený, ak so zreteľom na ich pomer k veci alebo k správcovi, proti ktorému sa vedie disciplinárne konanie, možno mať pochybnosti o ich nezaujatosti.
(2) Ak sa člen disciplinárnej komisie dozvie skutočnosti nasvedčujúce tomu, že je z disciplinárneho konania vylúčená, je povinný bezodkladne oznámiť tieto skutočnosti ministrovi. V disciplinárnom konaní môže zatiaľ urobiť len úkony, ktoré nepripúšťajú odklad.
(3) Ak má správca, proti ktorému sa vedie disciplinárne konanie, pochybnosti o nezaujatosti člena disciplinárnej komisie, môže podať ministrovi odôvodnené písomné námietky.
(4) O vylúčení člena disciplinárnej komisie rozhodne do troch dní od oznámenia alebo podania námietok minister; ak rozhodne, že člen disciplinárnej komisie je z disciplinárneho konania vylúčený, urobí aj vhodné opatrenie na zabezpečenie ďalšieho priebehu disciplinárneho konania. 
§ 60
Disciplinárne konanie
 (1) Disciplinárne konanie sa začína na návrh ministra alebo predsedu konkurzného súdu. Disciplinárne konanie môže disciplinárna komisia začať aj bez návrhu na základe výsledkov prešetrenia sťažnosti alebo zistení vyplývajúcich z vykonaného dohľadu.
(2) Ústne pojednávanie disciplinárnej komisie je verejné.
(3) Správcu môže v disciplinárnom konaní zastupovať právny zástupca.
(4) Disciplinárna komisia disciplinárne konanie zastaví, ak
a)	zanikla zodpovednosť za disciplinárne previnenie,
b)	navrhovateľ vzal návrh späť,
c)	návrh na začatie disciplinárneho konania podala neoprávnená osoba,
d)	o skutku,  pre ktorý  sa disciplinárne konanie vedie, sa právoplatne rozhodlo v trestnom konaní.
(5) Disciplinárne konanie vedie predseda disciplinárnej komisie.
(6) Na disciplinárne konanie sa primerane použijú ustanovenia všeobecne záväzného právneho predpisu o priestupkoch. 
§ 61
Rozhodnutie disciplinárnej komisie
(1) Disciplinárna komisia rozhodne o disciplinárnom previnení spravidla do troch mesiacov od začatia disciplinárneho konania.
(2) Ak disciplinárna komisia dôjde k záveru, že správca fyzická osoba sa disciplinárneho previnenia dopustil, rozhodne že je vinný a uloží mu disciplinárne opatrenie podľa tohto zákona.
(3) Ak disciplinárny komisia dôjde k záveru, že správca fyzická osoba sa disciplinárneho previnenia nedopustil, správcu oslobodí.
(4) Ak disciplinárna komisia správcu fyzickú osobu oslobodí, má správca fyzická osoba nárok voči štátu na náhradu trov účelne vynaložených v súvislosti s disciplinárnym konaním. Disciplinárna komisia rozhodne o tomto nároku vo svojom rozhodnutí. Ak je potrebné vykonať ďalšie šetrenie, rozhodne o nároku správcu na náhradu trov samostatným rozhodnutím.
(5) Ak disciplinárna komisia zistí, že sa správca fyzická osoba pri výkone správcovskej činnosti dopustil závažných nedostatkov odbornej povahy, môže odporučiť ministerstvu, aby nariadilo preskúšanie správcu fyzickej osoby; preskúšanie možno odporučiť aj popri disciplinárnom opatrení uloženom podľa § 56 odsek 1 písm. a) až c) alebo odsek 2 písm. a) a b).
(6) Rozhodnutie disciplinárnej komisie je písomné a obsahuje výrok, stručné odôvodnenie a poučenie o jeho preskúmateľnosti súdom, ak je preskúmateľné.
(7) Rozhodnutie disciplinárnej komisie sa doručuje správcovi, ktorého sa týka a navrhovateľovi, ak disciplinárne konanie začalo na návrh. Rozhodnutie disciplinárnej komisie sa vždy doručí aj ministerstvu.
§ 62
Právoplatnosť a vykonateľnosť
	Rozhodnutie disciplinárnej komisie je právoplatné a vykonateľné, len čo je doručené správcovi, ktorého sa týka.
§ 63
Preskúmateľnosť rozhodnutia
(1) Proti rozhodnutiu disciplinárnej komisie nie je odvolanie prípustné.
(2) Rozhodnutie disciplinárnej komisie, ktorým bolo uložené disciplinárne opatrenie podľa § 56 odsek 1 písm. b) alebo c), § 56 odsek 2 alebo 3, možno do 15 dní od jeho právoplatnosti napadnúť na krajskom súde žalobou podanou proti ministerstvu. Žalobu je oprávnený podať len správca, ktorého sa rozhodnutie týka.
(3) Rozhodnutie disciplinárnej komisie, ktorým bolo uložené disciplinárne opatrenie písomné napomenutie, nie je preskúmateľné súdom.
§ 64
Výkon rozhodnutia
(1) Opatrenia potrebné na výkon uloženého disciplinárneho opatrenia vykoná ministerstvo.
(2) Peňažná pokuta uložená disciplinárnou komisiou ako disciplinárne opatrenie je exekučným titulom podľa osobitného predpisu. Výnos pokút uložených v disciplinárnom konaní je príjmom štátneho rozpočtu.

Siedma časť
POPLATKY A PRÍSPEVKY
§ 65
Poplatok za zápis
(1) Podaním žiadosti o zápis do zoznamu správcov vzniká žiadateľovi poplatková povinnosť. Poplatok za zápis žiadateľa do zoznamu správcov vyberá ministerstvo. 
(2) Výška poplatku za zápis žiadateľa do zoznamu správcov, ak je fyzickou osobou, je jeden a pol násobok minimálnej mesačnej mzdy.  Ak je žiadateľ právnickou osobou, výška poplatku za zápis do zoznamu správcov je jeden a pol násobok minimálnej mesačnej mzdy násobený počtom spoločníkov žiadateľa.
§ 66
Ročný príspevok 
(1) Prvým dňom príslušného kalendárneho roku alebo zápisom správcu do zoznamu správcov vzniká správcovi príspevková povinnosť. Ročný príspevok správcu vyberá ministerstvo.
(2) Výška ročného príspevku je 
a)	jeden a pol násobok minimálnej mesačnej mzdy, ak ide o správcu fyzickú osobu, 
b)	jeden a pol násobok minimálnej mesačnej mzdy násobený počtom spoločníkov správcu, ak ide o správcu právnickú osobu.
§ 67
Splatnosť a platenie poplatku 
(1) Poplatok za zápis do zoznamu správcov a ročný príspevok správcu sa platia bez výzvy a sú splatné do 20 dní od vzniku poplatkovej alebo príspevkovej povinnosti.
(2) Ak ročný príspevok správcu nie je uhradený riadne a včas, z dlžnej sumy príspevku sa platia úroky z omeškania vo výške 0,01 % za každý deň omeškania. 

Osma časť
SPOLOČNÉ, PRECHODNÉ A ZÁVEREČNÉ USTANOVENIA
§ 68
Spoločné ustanovenia
(1) Orgán verejnej moci je povinný informovať ministerstvo o každom ním vydanom rozhodnutí, ktoré sa môže dotýkať oprávnenia správcu vykonávať správcovskú činnosti.   
(2) Ak tento zákon neustanovuje inak, na konanie podľa tohto zákona sa vzťahuje všeobecne záväzný právny predpis o správnom konaní.
Prechodné ustanovenia
§ 69
	(1) Osoba zapísaná v zoznamu správcov vedenom podľa doterajších predpisov (ďalej len „starý zoznam správcov“) sa považuje za zapísanú v zozname správcov vedenom podľa tohto zákona (ďalej len „nový zoznam správcov“). 
(2) Ak osoba zapísaná v starom zozname správcov požiada ministerstvo do 20 dní od účinnosti tohto zákona o nezapísanie do nového zoznamu správcov, považuje sa táto osoba za nezapísanú v novom zozname správcov. 
(3) Príspevková povinnosť podľa tohto zákona vzniká správcovi zapísanému v novom zozname správcov podľa odseku 1 prvýkrát v roku 2006.
§ 70
	Správca zapísaný v novom zozname správcov podľa § 68 je povinný predložiť ministerstvu do 30 dní od účinnosti tohto zákona svoj odpis registra trestov nie starší ako tri mesiace. Ak správca nie je bezúhonný podľa tohto zákona, ministerstvo vyčiarkne správcu z nového zoznamu správcov.
§ 71
	Správca zapísaný v novom zozname správcov podľa § 68 je povinný do 18 mesiacov od účinnosti tohto zákona úspešne zložiť správcovskú skúšku podľa tohto zákona. Ak správca v tejto lehote úspešne nezloží správcovskú skúšku podľa tohto zákona, ministerstvo vyčiarkne správcu z nového zoznamu správcov.
§ 72
	Správca zapísaný v novom zozname správcov podľa § 68 je povinný do 18 mesiacov od účinnosti tohto zákona predložiť súdu konečnú správu vo všetkých veciach, v ktorých bol ustanovený do funkcie správcu konkurzne podstaty podľa osobitného predpisu. Ak správca túto povinnosť nesplní, ministerstvo vyčiarkne správcu z nového zoznamu správcov.
§ 73
Zrušovacie ustanovenie
Zrušuje sa vyhláška Ministerstva spravodlivosti Slovenskej republiky č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní v znení vyhlášky č. 358/1996 Z. z., vyhlášky č. 21/1998 Z. z., vyhlášky č. 389/2001 Z. z. a vyhlášky č. 398/2001 Z. z..

Čl. II 
Účinnosť
Tento zákon nadobúda účinnosť 1. júna 2005